pythainlp/thaigov-v2-corpus-22032023 huggingface dataset:
วันพุธที่ 8 มีนาคม 2566
08/03/2566
“ธนกร” ย้ำ ผลงานรัฐบาล เพิ่มค่าตอบแทน อสม. เดือนละ 2,000 บาทต่อคน ครม.อัดงบกว่า 13,000 ล้านบาท ไร้ศึกชิงผลงานระหว่างพรรคร่วมรัฐบาล เป็นผลงานของทุกคน
“ธนกร” ย้ำ ผลงานรัฐบาล เพิ่มค่าตอบแทน อสม. เดือนละ 2,000 บาทต่อคน ครม.อัดงบกว่า 13,000 ล้านบาท ไร้ศึกชิงผลงานระหว่างพรรคร่วมรัฐบาล
วันที่ 8 มีนาคม 2566 นายธนกร วังบุญคงชนะ รมต.ประจำสำนักนายกรัฐมนตรี กล่าวถึงกรณีคณะรัฐมนตรีเห็นชอบการเพิ่มค่าป่วยการอาสาสมัครสาธารณสุขประจำหมู่บ้าน (อสม.) และอาสาสมัครสาธารณสุขกรุงเทพมหานคร (อสส.) เป็นเดือนละ 2,000 บาทต่อคน ว่า ต้องใช้งบประมาณเพิ่มขึ้นจำนวน 13,081 ล้านบาท และเริ่มจ่ายค่าป่วยการอัตราใหม่ ตั้งแต่วันที่ 1 ตุลาคม 2566 ปีงบประมาณ 2567 ซึ่งมติดังกล่าวรัฐบาลภายใต้การกำกับของพลเอกประยุทธ์ จันทร์อาชา นายกรัฐมนตรีและรัฐมนตรีว่าการกระทรวงกลาโหม เห็นถึงความสำคัญของ อสม. และ อสส. ทั้งหมด 1,090,163 คน เพราะเป็นกำลังสำคัญในการส่งเสริมระบบสุขภาพปฐมภูมิ เป็นหมอประจำบ้านช่วยงานด้านสาธารณสุขในชุมชน โดยเฉพาะช่วงการแพร่ระบาดของโควิด – 19 ซึ่งค่าป่วยการของ อสม. และ อสส. เดือนละ 1,000 บาท เป็นอัตราที่ใช้มาตั้งแต่ธันวาคม 2561 แต่ปัจจุบันภารกิจเพิ่มขึ้นตามนโยบายรัฐบาลที่เน้นการส่งเสริมสุขภาพและการป้องกันโรค อสม. และ อสส. ต้องมีหน้าที่คัดกรองเพื่อประเมินภาวะสุขภาพผู้สูงอายุในชุมชน ช่วยคัดกรองโควิดระยะ Post-Pandemic และติดตามผู้ผ่านการบำบัดยาเสพติดในระบบสมัครใจบำบัด จึงพิจารณาเพิ่มค่าป่วยเพื่อตอบแทนความทุ่มเทในการทำงาน
นายธนกร กล่าวด้วยว่า การเพิ่มค่าป่วยการ อสม. และ อสส. ถือเป็นผลงานของรัฐบาลภายใต้การนำของพลเอกประยุทธ์ และเป็นความร่วมมือของพรรคร่วมรัฐบาลทุกฝ่าย จึงไม่เป็นห่วงว่าจะทำให้เกิดความขัดแย้งบานปลายระหว่างพรรคร่วมรัฐบาลในการนำนโยบายไปใช้ในการหาเสียงเลือกตั้ง เพราะเป็นผลงานร่วมกันของทุกคน ตลอดระยะเวลาการทำงานของรัฐบาลนายกรัฐมนตรีได้เน้นนโยบายการดูแลกลุ่มเปราะบาง ย้ำเรื่องการใช้งบประมาณให้คุ้มค่าเพื่อเกิดประโยชน์กับประชาชนที่สุด ทุกโครงการที่ทำเพื่อประชาชนตามเงื่อนไขข้างต้นนายกรัฐมนตรีอนุมัติทุกโครงการ ดังนั้นเมื่อเป็นผลงานของรัฐบาล พรรคร่วมรัฐบาลสามารถนำไปต่อยอดเพื่อสานต่อนโยบายได้
นายธนกร กล่าวด้วยว่า ล่าสุดนายกรัฐมนตรียังได้สั่งการให้เร่งรัดการพัฒนาระบบคลาวด์กลางด้านสาธารณสุขของไทย (National Health Information Platform) เชื่อมโยงข้อมูลด้านสุขภาพ อำนวยความสะดวกให้ประชาชนทุกคนเข้าถึงระบบสาธารณสุขอย่างทั่วถึง ครอบคลุมการให้บริการผ่านโรงพยาบาลทุกระดับกว่า 15,000 แห่ง รองรับการให้บริการทางการแพทย์ทางไกล (Telemedicine) เพื่อยกระดับคุณภาพชีวิตของประชาชนให้ดีขึ้น
วันพุธที่ 8 มีนาคม 2566
ครม. ไฟเขียวเพิ่มค่าป่วยการให้ “อสม.- อสส.” จากเดิมเดือนละ 1,000 บาท เป็น 2,000 บาท เพื่อให้สอดคล้องกับภารกิจที่เพิ่มขึ้น เริ่มปีงบ 67 เป็นต้นไป
.....
ที่ประชุมครม. (7 มี.ค. 66) เห็นชอบให้เพิ่มค่าป่วยการอาสาสมัครสาธารณสุขประจำหมู่บ้าน (อสม.) และอาสาสมัครกรุงเทพมหานคร (อสส.) จากเดิมเดือนละ 1,000 บาท เป็น 2,000 บาทต่อคน
.
โดยให้กรมสนับสนุนบริการสุขภาพ และสำนักอนามัย กรุงเทพมหานคร ตั้งคำของบประมาณรายจ่ายประจำปี ตั้งแต่ปีงบ 67 เป็นต้นไป (1 ต.ค. 66) คาดว่าใช้งบประมาณปีละ 13,081 ล้านบาท
.
การอนุมัติเพิ่มค่าป่วยการครั้งนี้ เพื่อให้สอดคล้องกับภารกิจของ อสม. และ อสส. ที่เพิ่มขึ้นตามนโยบายรัฐบาลในการดูแลสุขภาพ ที่เน้นการส่งเสริมสุขภาพ ป้องกันโรค เพื่อลดอัตราการเจ็บป่วยของประชาชน
.
รวมทั้งการปฏิบัติหน้าที่ในการเฝ้าระวัง ป้องกัน และควบคุมการแพร่ระบาดของโรคโควิด-19 ในระยะ Post-Pandemic ในชุมชน จำนวน 4 งาน คือ
.
• คัดกรองเพื่อประเมินภาวะสุขภาพผู้สูงอายุในชุมชน 9 ด้าน
• สร้างความรอบรู้ และให้บริการดูแลสุขภาพตามสภาพปัญหาในแต่ละด้าน และประสานภาคีเครือข่ายดูแล ผู้สูงอายุให้มีชีวิตที่ดีขึ้น
• ปฏิบัติงานในระยะ Post-Pandemic ของโรคโควิด - 19
• ติดตามผู้ผ่านการบำบัดยาเสพติดในระบบสมัครใจบำบัด
#ไทยคู่ฟ้า#สื่อสารรัฐบาลไทย
-------------------
วันพุธที่ 8 มีนาคม 2566
​ครม. เห็นชอบการจัดตั้งสำนักงานเร่งรัดการวิจัยและนวัตกรรมเพื่อเพิ่มความสามารถการแข่งขันและการพัฒนาพื้นที่ (รวพ.) เป็นองค์การมหาชน
ในกำกับดูแลของ รมว. กระทรวง อว.
วันนี้ (8 มีนาคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีเปิดเผยว่า ที่ประชุมคณะรัฐมนตรี เมื่อวันที่ 7 มีนาคม 2566 มีมติเห็นชอบการจัดตั้งสำนักงานเร่งรัดการวิจัยและนวัตกรรมเพื่อเพิ่มความสามารถการแข่งขันและการพัฒนาพื้นที่ (รวพ.) เป็นองค์การมหาชน ในกำกับดูแลของรัฐมนตรีว่าการกระทรวงการอุดมศึกษา วิทยาศาสตร์ วิจัย และนวัตกรรม รวมทั้งอนุมัติหลักการร่าง พ.ร.ฎ. จัดตั้งสำนักงานเร่งรัดการวิจัยและนวัตกรรมเพื่อเพิ่มความสามารถการแข่งขันและการพัฒนาพื้นที่ (องค์การมหาชน) พ.ศ. .... ตามที่กระทรวงการอุดมศึกษา วิทยาศาสตร์ วิจัย และนวัตกรรมเสนอ
โฆษกประจำสำนักนายกรัฐมนตรีเปิดเผยว่า ในการจัดตั้งกระทรวงการอุดมศึกษา วิทยาศาสตร์ วิจัยและนวัตกรรม ได้มีการปรับบทบาทของสำนักงานคณะกรรมการส่งเสริมวิทยาศาสตร์ วิจัย และนวัตกรรม (สกสว.) หรือสำนักงานกองทุนสนับสนุนการวิจัยเดิม จากหน่วยงานบริหารและจัดการทุนมาเป็นหน่วยงานด้านนโยบาย ส่งผลให้หน่วยงานบริหารและจัดการทุนวิจัยและนวัตกรรมอื่น ไม่สามารถขยายกำลังมารองรับการบริหารจัดการทุนปีละ 4,000 – 6,000 ล้านบาท ได้ทัน สภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ จึงได้มีมติให้จัดตั้งหน่วยบริหารและจัดการทุน จำนวน 3 หน่วยงาน ภายใต้ สำนักงานสภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ (สอวช.) ได้แก่
1. หน่วยสนับสนุนทุนวิจัยและนวัตกรรมเพื่อความสามารถในการแข่งขันของอุตสาหกรรม
2. หน่วยสนับสนุนทุนวิจัยและนวัตกรรมเพื่อการพัฒนาเชิงพื้นที่
3. หน่วยบริหารและจัดการทุนด้านการพัฒนากำลังคน และทุนด้านการพัฒนาสถาบันอุดมศึกษา การวิจัยและการสร้างนวัตกรรม
แยกออกจาก สอวช. โดยให้ควบรวมจัดตั้งเป็นองค์การมหาชนเดียว ภายใต้ชื่อ สำนักงานเร่งรัดการวิจัยและนวัตกรรมเพื่อเพิ่มความสามารถการแข่งขันและการพัฒนาพื้นที่ (รวพ.)
รวมทั้ง อนุมัติหลักการร่าง พ.ร.ฎ. จัดตั้งสำนักงานเร่งรัดการวิจัยและนวัตกรรมเพื่อเพิ่มความสามารถการแข่งขันและการพัฒนาพื้นที่ (องค์การมหาชน) พ.ศ. .... ตามที่กระทรวงการอุดมศึกษา วิทยาศาสตร์ วิจัย และนวัตกรรมเสนอ และให้รับความเห็นของสภาพัฒนาการเศรษฐกิจและสังคมแห่งชาติ และ สำนักงานคณะกรรมการพัฒนาระบบราชการไปประกอบการพิจารณาก่อนดำเนินการด้วย
วันพุธที่ 8 มีนาคม 2566
วธ. ย้ำข้าราชการระดับบริหารต้นรุ่นใหม่ ขับเคลื่อนงานวัฒนธรรมลงพื้นที่ภูมิภาค ทำงานร่วมมือร่วมใจทุกฝ่าย
วธ. ย้ำข้าราชการระดับบริหารต้นรุ่นใหม่ ขับเคลื่อนงานวัฒนธรรมลงพื้นที่ภูมิภาคทั้งงานเที่ยวชุมชนยลวิถี-มหกรรมวัฒนธรรมแห่งชาติ-สวมใส่ผ้าไทยลายอัตลักษณ์ ทำงานร่วมมือร่วมใจทุกฝ่าย ยึดถือความซื่อสัตย์ สุจริต
วธ. ย้ำข้าราชการระดับบริหารต้นรุ่นใหม่ ขับเคลื่อนงานวัฒนธรรมลงพื้นที่ภูมิภาคทั้งงานเที่ยวชุมชนยลวิถี-มหกรรมวัฒนธรรมแห่งชาติ-สวมใส่ผ้าไทยลายอัตลักษณ์ ทำงานร่วมมือร่วมใจทุกฝ่าย ยึดถือความซื่อสัตย์ สุจริต ตามนโยบายและยุทธศาสตร์ สร้างภาพลักษณ์ที่ดีให้ประเทศ
เมื่อเร็วๆ นี้ นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมมอบนโยบาย แก่ข้าราชการระดับชำนาญการพิเศษ ของสำนักงานปลัดกระทรวงวัฒนธรรม ในส่วนกลางและส่วนภูมิภาคผ่านระบบ Zoom Meeting โดยมีนางโชติกา อัครกิจโสภากุล รองปลัดกระทรวงวัฒนธรรม ผู้บริหาร ข้าราชการระดับชำนาญการพิเศษ และเจ้าหน้าที่ที่เกี่ยวข้อง เข้าร่วม ณ ห้องประชุม ชั้น 6 อาคารวัฒนธรรมวิศิษฏ์ กระทรวงวัฒนธรรม
ในโอกาสนี้ ปลัด วธ. ได้กล่าวแสดงความยินดีแก่ข้าราชการระดับบริหารต้นรุ่นใหม่ 21 คน ในสังกัดสำนักงานปลัดกระทรวงวัฒนธรรม กระทรวงวัฒนธรรม (สป.วธ.) พร้อมมอบนโยบายเน้นย้ำให้ทำงานแบบร่วมมือร่วมใจ บูรณาการการทำงานและประสานความร่วมมือระหว่างหน่วยงานในองค์กรและหน่วยงานภายนอกทั้งภาครัฐและภาคเอกชน สามารถเป็นได้ทั้งผู้นำและผู้ตามในรูปแบบผู้สนับสนุน เป็นแบบอย่างที่ดีแก่บุคลากร ตระหนักถึงการเป็นข้าราชการที่ดี ปฏิบัติหน้าที่ให้เป็นไปตามกฎระเบียบ วินัย ซื่อสัตย์ สุจริต รู้หน้าที่ ซึ่งเป็นคุณสมบัติพื้นฐานที่ข้าราชการทุกคนควรปฏิบัติ พร้อมทั้งต้องทราบเกี่ยวกับยุทธศาสตร์ชาติ แผนปฏิรูปประเทศ ยุทธศาสตร์กระทรวง นโยบายการขับเคลื่อนในแต่ละปี เพื่อให้การดำเนินงานเป็นไปในทิศทางเดียวกันตลอดจนสนับสนุนนโยบายและภารกิจภาพรวมของ วธ.
ทั้งนี้ ภารกิจหลักที่ สป.วธ. เน้นย้ำในการขับเคลื่อนงานในพื้นที่ส่วนภูมิภาค อาทิ โครงการสุดยอดชุมชนต้นแบบ “เที่ยวชุมชน ยลวิถี” , งานมหกรรมวัฒนธรรมแห่งชาติ วิถีถิ่น วิถีไทย , โครงการ 10 ตลาดบก 6 ตลาดน้ำ, โครงการยกระดับเทศกาลประเพณีไปสู่ระดับชาติและนานาชาติ ,โครงการพัฒนาสังคมพหุวัฒนธรรมที่เข้มแข็งและเสริมสร้างการมีส่วนร่วมของทุกภาคส่วนในจังหวัดชายแดนใต้ , วัฒนธรรมเมืองสร้างสรรค์ , ส่งเสริมการจัดโครงการอบรมบุคลากรของกระทรวงวัฒนธรรมอย่างต่อเนื่อง , จัดลานวัฒนธรรมสร้างสุขทุกวันพุธ , ขับเคลื่อนองค์กรคุณธรรม , ส่งเสริมการสวมใส่ผ้าไทยลายอัตลักษณ์ , สนับสนุนเยาวชนไทยรู้จักสื่อปลอดภัยและสร้างสรรค์ ตลอดจนงานในส่วนของกองพิธีที่ได้รับพระราชทาน ให้ปฏิบัติหน้าที่ด้วยความตั้งใจ มีจิตบริการ ปฏิบัติด้านงานพิธีได้อย่างมีระเบียบ มีภาพลักษณ์ที่ดีให้ประเทศต่อไป
วันพุธที่ 8 มีนาคม 2566
ปลัดวธ. ลงนาม MOU ร่วมดำเนินโครงการวัด ประชา รัฐ สร้างสุข : ฝ่ายสาธารณูปการของมหาเถรสมาคม
ปลัดวธ. ร่วมลงนาม (MOU) ข้อตกลงความร่วมมือดำเนินโครงการวัด ประชา รัฐ สร้างสุข : ฝ่ายสาธารณูปการของมหาเถรสมาคม
ปลัดวธ.ร่วมลงนาม (MOU) ข้อตกลงความร่วมมือดำเนินโครงการวัด ประชา รัฐ สร้างสุข : ฝ่ายสาธารณูปการของมหาเถรสมาคม
เมื่อเร็วๆนี้ สมเด็จพระมหาวีรวงศ์ (สุชิน อคฺคชิโน) กรรมการมหาเถรสมาคม, ประธานคณะกรรมการฝ่ายสาธารณูปการของมหาเถรสมาคม, ผู้ช่วยเจ้าอาวาสวัดราชบพิธสถิตมหาสีมาราม เป็นประธานฝ่ายสงฆ์ ในการประชุมชี้แจงแผนยุทธศาสตร์โครงการวัด ประชา รัฐ สร้างสุข ระยะ ๕ ปี (พ.ศ. ๒๕๖๖ - ๒๕๗๐) และมอบโล่รางวัล พัดเกียรติยศและเกียรติบัตร วัดต้นแบบ ประจำปี พ.ศ. ๒๕๖๕ ณ วัดพระพุทธแสงธรรม ตำบลหนองนาก อำเภอหนองแค จังหวัดสระบุรี
ในการนี้ นางยุพา ทวีวัฒนะกิจบวร ปลัดกระทรวงวัฒนธรรม ร่วมลงนาม (MOU) ร่วมกับ ๑๕ องค์กร ในข้อตกลงความร่วมมือดำเนินโครงการวัด ประชา รัฐ สร้างสุข : ฝ่ายสาธารณูปการของมหาเถรสมาคม เพื่อขับเคลื่อนโครงการวัด ประชา รัฐ สร้างสุขให้สัมฤทธิผล รวมทั้งมีตัวชี้วัดที่เป็นรูปธรรมในการนำไปสู่การปฏิบัติเพื่อพัฒนา “คุณภาพสิ่งแวดล้อม” ของวัดและชุมชน โดยมีวิสัยทัศน์และเป้าหมายสำคัญคือ “วัดสวยด้วยความสุข” และ “การสร้างวัดๆในใจคน” โดยมีคณะสงฆ์ ผู้บริหาร ผู้แทนหน่วยงานต่างๆ องค์กรภาครัฐ และเอกชนและประชาชนร่วมงานจำนวนมาก
วันพุธที่ 8 มีนาคม 2566
08/03/2566
ผู้ตรวจสมพลฯ ลงพื้นที่สุรินทร์ ตรวจเยี่ยมโรงงานน้ำตาลในพื้นที่ พร้อมแจ้งนโยบาย MIND ของกระทรวงอุตสาหกรรม
ผู้ตรวจราชการกระทรวงอุตสาหกรรม ลงพื้นที่สุรินทร์ ตรวจเยี่ยมโรงงานน้ำตาลในพื้นที่ พร้อมแจ้งนโยบาย MIND ของกระทรวงอุตสาหกรรม มุ่งยกระดับ “อุตสาหกรรมดีอยู่คู่ชุมชนอย่างยั่งยืน”
เมื่อวันที่ 3 มีนาคม 2566 นายสมพล โนดไธสง ผู้ตรวจราชการกระทรวงอุตสาหกรรม ลงพื้นที่จังหวัดสุรินทร์ พร้อมด้วยนางอิฐสราชัย ลำพา อุตสาหกรรมจังหวัดสุรินทร์ และคณะลงพื้นที่ตรวจเยี่ยม บริษัท น้ำตาลสุรินทร์ จำกัด ประกอบกิจการ ผลิตน้ำตาลทรายดิบ น้ำตาลทรายขาว หรือน้ำตาลทรายขาวให้บริสุทธิ์ กำลังการผลิต 36,000 ตันอ้อย/วัน
ผู้ตรวจสมพลฯ ได้แจ้งนโยบาย MIND ของกระทรวงอุตสาหกรรม ซึ่งมุ่งยกระดับ “อุตสาหกรรมดีอยู่คู่กับชุมชนอย่างยั่งยืน” ทั้ง 4 มิติ ซึ่งสถานประกอบการดังกล่าวได้มีการดำเนินงานครอบคลุมทั้ง 4 มิติ คือ มิติที่ 1 ความสำเร็จทางธุรกิจ มีการปรับปรุงกระบวนการผลิตโดยใช้หุ่นยนต์ (Robot) ช่วยในกระบวนการผลิต โดยเริ่มใช้ในส่วนของคลังสินค้า มิติที่ 2 การดูแลสังคมโดยรอบโรงงานมีการส่งเสริมการทำงานร่วมกันระหว่างสถานประกอบการ ชุมชน และสังคม ให้อยู่ร่วมกันอย่างเป็นมิตร เพื่อกระตุ้นให้เกิดการประกอบกิจการที่ดี มีโครงการดูแลสังคมและชุมชน (CSR) โดยมีกระบวนการที่ยั่งยืน อาทิ โครงการส่งเสริมอาชีพปลูกไผ่กิมซุง ซึ่งเป็นปีที่ 3 ระยะโครงการต่อเนื่อง 17 ปี จนได้รับ CSR-DIW Continuous 3 ปีซ้อน ปัจจุบันพื้นที่รอบโรงงานมีเรื่องร้องเรียนเท่ากับศูนย์
มิติที่ 3 การดูแลรักษาสิ่งแวดล้อม ดูแลรักษาสิ่งแวดล้อมสู่อุตสาหกรรมสีเขียว เพิ่มโอกาสทางธุรกิจ มุ่งสู่ความเป็นกลางทางคาร์บอน ตอบโจทย์ไทยและประชาคมโลก ดำเนินการตามกรอบ EIA ไม่มีเรื่องร้องเรียนจากชุมชน ด้วยการใช้รถตัดอ้อย เพื่อช่วยลดการเผาไร่อ้อย และลดมลพิษ
และมิติที่ 4 การกระจายรายได้ให้กับประชาชน มีการรักษาวิถีชีวิต สร้างประโยชน์ พัฒนาชุมชนรอบโรงงานอุตสาหกรรม โดยมุ่งเน้นการสร้างงานสร้างอาชีพ ส่งเสริมธุรกิจเพื่อสังคม ซึ่งมากกว่าร้อยละ 81 ของพนักงานทั้งหมดเป็นคนในชุมชนรอบโรงงานและในจังหวัดสุรินทร์
นอกจากนี้ ผู้ตรวจฯ ได้เน้นย้ำให้นำนโยบายดังกล่าวไปสู่การปฏิบัติอย่างต่อเนื่อง สถานประกอบการมีการบริหารจัดการสิ่งแวดล้อมและชุมชนมีความเข้มแข็ง เพื่อให้สถานประกอบการอยู่ร่วมกันกับชุมชนได้อย่างยั่งยืน
กรณีอ้อยเผาไฟเป็นการดำเนินการตามนโยบายพร้อมทั้งได้กำชับให้ปฏิบัติตามนโยบายการควบคุมอ้อยเผาไฟ ซึ่งจะต้องร่วมมือกันทุกภาคส่วน เพื่อให้ปริมาณอ้อยเผาไฟลดลงเป็นไปตามนโยบายและที่กฎหมายกำหนด
วันพุธที่ 8 มีนาคม 2566
08/03/2566
​นายกฯ ปราศรัยวันสตรีสากล ปี 2566 ย้ำรัฐบาลเล็งเห็นศักยภาพสตรีเป็นพลังขับเคลื่อนพัฒนาประเทศ ยกระดับส่งเสริมบทบาทสตรีให้มีส่วนร่วมเป็นพลังทางสังคม
​นายกฯ ปราศรัยวันสตรีสากล ปี 2566 ย้ำรัฐบาลเล็งเห็นศักยภาพสตรีเป็นพลังขับเคลื่อนพัฒนาประเทศ ยกระดับส่งเสริมบทบาทสตรีให้มีส่วนร่วมเป็นพลังทางสังคม รณรงค์ทุกภาคส่วน ปรับเปลี่ยนเจตคติต่อบทบาทสตรี บนพื้นฐานการเคารพศักดิ์ศรีและคุณค่าความเป็นมนุษย์
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (8 มีนาคม 2566) เวลา 08.01 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวปราศรัยเนื่องในโอกาสวันสตรีสากล ประจำปี 2566 ผ่านสถานีวิทยุโทรทัศน์แห่งประเทศไทย ดังนี้
นายกรัฐมนตรีกล่าวว่าเนื่องในโอกาสวันสตรีสากล ประจำปี 2566 ที่บรรจบครบรอบอีกวาระหนึ่งในนามของรัฐบาล ขอส่งความระลึกถึงและความปรารถนาดีมายังสตรีไทย และผู้ที่ปฏิบัติงานด้านการพัฒนาสตรีทุกคน ซึ่งองค์การสหประชาชาติได้ประกาศให้วันที่ 8 มีนาคมของทุกปีเป็นวันสตรีสากล เพื่อให้ประเทศสมาชิกทั่วโลกได้ตระหนักถึงคุณค่า ความสำคัญ และการเคารพในศักดิ์ศรี รวมทั้งการพัฒนางานด้านต่าง ๆ เพื่อสร้างความเสมอภาคทางสังคมให้แก่สตรี
นายกรัฐมนตรีย้ำว่า รัฐบาลได้ให้ความสำคัญในการสร้างโอกาสให้แก่ประชาชนทุกกลุ่มทุกช่วงวัย โดยเฉพาะอย่างยิ่งกลุ่มสตรีซึ่งถือเป็นประชากรที่มีจำนวนมากกว่าครึ่งหนึ่งของประเทศ โดยรัฐบาลได้เล็งเห็นถึงศักยภาพของสตรีในการเป็นพลังขับเคลื่อนการพัฒนาประเทศในหลากหลายมิติ จึงได้ยกระดับการส่งเสริมบทบาทสตรีให้สามารถมีส่วนร่วมในการเป็นพลังทางสังคม พร้อมทั้งการรณรงค์ให้ทุกภาคส่วนในสังคมปรับเปลี่ยนเจตคติต่อบทบาทสตรี บนพื้นฐานของการเคารพศักดิ์ศรีและคุณค่าของความเป็นมนุษย์
สำหรับในการจัดงานวันสตรีสากล ประจำปี 2566 นี้ ประเทศไทยได้กำหนดแนวคิดว่า “พลังสตรีและเด็กหญิง ร่วมสร้างสรรค์นวัตกรรมและเทคโนโลยี สู่ความเสมอภาคระหว่างเพศอย่างยั่งยืน” เพื่อให้สตรีทุกช่วงวัยได้มีส่วนในการพัฒนาเศรษฐกิจและสังคม สามารถยกระดับคุณภาพชีวิตและความเป็นอยู่ที่ดีของตนเอง ครอบครัว และชุมชนได้อย่างยั่งยืน พร้อมทั้งร่วมพลิกโฉมประเทศไทยให้เป็นประเทศพัฒนาแล้วด้วยการใช้เทคโนโลยีอย่างสร้างสรรค์ภายในปี 2570
โอกาสนี้ นายกรัฐมนตรีกล่าวอาราธนาคุณพระศรีรัตนตรัยและสิ่งศักดิ์สิทธิ์ที่ทุกคนเคารพนับถือ อีกทั้งพระบารมีของพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี โปรดอภิบาลประทานพรให้สตรีไทย ตลอดจนผู้ที่ปฏิบัติงานด้านการพัฒนาสตรีทุกคน ประสบแต่ความสุข ความเจริญ มีสุขภาพกาย สุขภาพใจที่แข็งแรง และสัมฤทธิผลในสิ่งอันพึงปรารถนาโดยทั่วกัน
วันพุธที่ 8 มีนาคม 2566
08/03/2566
ครม. อนุมัติการให้สิทธิ สำรวจและผลิตปิโตรเลียมสำหรับแปลงสำรวจในทะเลอ่าวไทย
ครม. อนุมัติการให้สิทธิ สำรวจและผลิตปิโตรเลียมสำหรับแปลงสำรวจในทะเลอ่าวไทย
วันที่ 8 มีนาคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี วันที่(7 มีนาคม 2566) อนุมัติ ให้บริษัท ปตท. สผ. เอนเนอร์ยี่ ดีเวลลอปเมนท์ จำกัด เป็นผู้ได้รับสิทธิเป็นผู้รับสัญญาแบ่งปันผลผลิตสำหรับแปลงสำรวจในทะเลอ่าวไทยหมายเลข G1/65 และ G3/65 และอนุมัติให้บริษัท เชฟรอน ออฟชอร์ (ประเทศไทย) จำกัด เป็นผู้ได้รับสิทธิเป็นผู้รับสัญญาแบ่งปันผลผลิตสำหรับแปลงสำรวจในทะเลอ่าวไทยหมายเลข G2/65 ทั้งนี้ อนุมัติให้รัฐมนตรีว่าการกระทรวงพลังงานมีอำนาจลงนามกับผู้ได้รับสิทธิ พร้อมกำหนดการระงับข้อพิพาทโดยอนุญาโตตุลาการในสัญญาแบ่งปันผลผลิตของแปลงสำรวจในทะเลอ่าวไทย หมายเลข G1/65 G2/65 และ G3/65 นี้ ตามนัยมติคณะรัฐมนตรี ในการประชุมเมื่อวันที่ 14 กรกฎาคม 2558 ทั้งนี้ สิทธิในการสำรวจและการผลิตปิโตรเลียมของทั้งสามแปลง ในรูปแบบสัญญาแบ่งปันผลผลิตมีกำหนดระยะเวลาสำรวจ 6 ปี
ทั้งนี้ กรมเชื้อเพลิงธรรมชาติ ได้พิจารณาคุณสมบัติผู้ขอสิทธิ ข้อเสนอทางเทคนิค และผลประโยชน์ตอบแทนรัฐ และความเหมาะสมทางธรณีวิทยาแล้วว่า เป็นบริษัทและการมีทุน เครื่องจักร เครื่องมือ อุปกรณ์และผู้เชี่ยวชาญ เพียงพอที่จะสำรวจผลิต ขาย และจำหน่ายปิโตรเลียม ทั้งยังได้เสนอผลประโยชน์ตอบแทนรัฐไม่น้อยกว่าขั้นต่ำ และได้มีการเสนอผลประโยชน์ตอบแทนรัฐนอกเหนือจากการชำระค่าภาคหลวงและภาษีเงินได้ปิโตรเลียมตามกฎหมายตลอดระยะเวลาที่ได้รับสิทธิ์สำรวจและผลิตปิโตรเลียม โดยคาดว่าจะก่อให้เกิดการลงทุนสำรวจและพัฒนาปิโตรเลียมภายในประเทศ ตลอดช่วงระยะเวลาสำรวจ 6 ปีเป็นเงินไม่น้อยกว่า 1,500 ล้านบาท และได้รับผลประโยชน์พิเศษในรูปแบบของค่าตอบแทนการลงนาม เงินอุดหนุนเพื่อการพัฒนาปิโตรเลียมในประเทศไทยและอื่น ๆ เป็นเงินประมาณ 640 ล้านบาทด้วย
วันพุธที่ 8 มีนาคม 2566
กรมการขนส่งทางราง หารือญี่ปุ่น เรื่องความเหมาะสมทางเศรษฐกิจโครงการรถไฟความเร็วสูงกรุงเทพฯ - เชียงใหม่ ระยะที่ 1 (ช่วงกรุงเทพฯ - พิษณุโลก)
.....
วันนี้ (8 มี.ค. 66) นายพิเชฐ คุณาธรรมรักษ์ อธิบดีกรมการขนส่งทางราง กระทรวงคมนาคม เป็นประธานการประชุมหารือด้านเทคนิคโครงการรถไฟความเร็วสูง ช่วงกรุงเทพฯ - เชียงใหม่ พร้อมด้วยนายอธิภู จิตรานุเคราห์ รองอธิบดี และผู้แทนฝ่ายไทย ประกอบด้วย สำนักงานนโยบายและแผนการขนส่งและจราจร สำนักงานบริหารหนี้สาธารณะ สำนักงานสภาพัฒนาการเศรษฐกิจและสังคมแห่งชาติ การรถไฟแห่งประเทศไทย และผู้แทนจากฝ่ายญี่ปุ่น ประกอบด้วย ผู้แทนจากกระทรวงที่ดิน โครงสร้างพื้นฐานการขนส่งและการท่องเที่ยวของญี่ปุ่น (MLIT) องค์การความร่วมมือระหว่างประเทศแห่งญี่ปุ่น (JICA) และสถานเอกอัครราชทูตญี่ปุ่นประจำประเทศไทย
โดยทั้งสองฝ่ายได้ร่วมกันพิจารณาผลการศึกษาความเหมาะสมทางด้านเศรษฐกิจและการเงินของโครงการรถไฟความเร็วสูงช่วงกรุงเทพฯ-เชียงใหม่ ฉบับสมบูรณ์ รวมถึงความร่วมมือในอนาคตสำหรับการประชุมดังกล่าวเป็นการประชุมต่อเนื่องจากการประชุมด้านเทคนิคฯ เมื่อวันที่ 14 ธันวาคม 2565 ซึ่งฝ่ายญี่ปุ่นได้นำเสนอผลการศึกษาความเหมาะสมทางเศรษฐกิจ รวมทั้งผลประโยชน์ทางตรงและทางอ้อม พบว่าโครงการรถไฟความเร็วสูงช่วงกรุงเทพฯ - เชียงใหม่ ระยะที่ 1 ช่วงกรุงเทพฯ - พิษณุโลก มีอัตราผลตอบแทนทางเศรษฐกิจ (EIRR) อยู่ที่ร้อยละ 17.3 ซึ่งสูงกว่าเกณฑ์ ร้อยละ 12 โดยมีมูลค่าปัจจุบันสุทธิ (NPV) เป็นบวกตลอดระยะเวลาดำเนินการ จึงก่อให้เกิดความคุ้มค่าในด้านเศรษฐศาสตร์ นับตั้งแต่ทั้งสองประเทศได้ลงนามในบันทึกความร่วมมือการพัฒนาระบบรางระหว่างไทย - ญี่ปุ่น (Memorandum of Cooperation : MOC) เมื่อวันที่ 27 พฤษภาคม 2558 ณ กรุงโตเกียว ประเทศญี่ปุ่น
โดยฝ่ายไทยและญี่ปุ่นได้ตกลงร่วมกันในการดำเนินโครงการรถไฟความเร็วสูงช่วงกรุงเทพฯ - เชียงใหม่ ระยะแรกในเส้นทางกรุงเทพฯ - พิษณุโลก ระยะทาง 380 กิโลเมตร รวมถึงเส้นทางพิษณุโลก-เชียงใหม่ในอนาคต โครงการรถไฟความเร็วสูงกรุงเทพฯ - เชียงใหม่ถือเป็นโครงการสำคัญที่จะก่อให้เกิดประโยชน์ทั้งในด้านเศรษฐกิจและสังคมให้แก่ประเทศไทย การประชุมในวันนี้แสดงให้เห็นถึงความร่วมมือและมิตรภาพที่แน่นแฟ้นระหว่างทั้งสองประเทศ และนำไปสู่ความสำเร็จของการดำเนินโครงการต่าง ๆ ที่จะเกิดขึ้นในอนาคตต่อไป
วันพุธที่ 8 มีนาคม 2566
08/03/2566
ฮอตมากจริงๆ! เราเที่ยวด้วยกัน เฟส 5 วันเดียวแห่จองห้องพักแล้ว 2.79 แสนสิทธิ นายกรัฐมนตรีมั่นใจมาตรการจะช่วยหนุนความต่อเนื่องการฟื้นตัวภาคท่องเที่ยว
ฮอตมากจริงๆ! เราเที่ยวด้วยกัน เฟส 5 วันเดียวแห่จองห้องพักแล้ว 2.79 แสนสิทธิ นายกรัฐมนตรีมั่นใจมาตรการจะช่วยหนุนความต่อเนื่องการฟื้นตัวภาคท่องเที่ยว รวม 5 เฟสสร้างเงินหมุนเวียนในระบบเศรษฐกิจกว่า 6 หมื่นล้านบาท
วันที่ 8 มีนาคม 2566 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลได้ดำเนินมาตรการสนับสนุนการท่องเที่ยวในประเทศผ่านโครงการเราเที่ยวด้วยกัน เฟส 5 ในวันที่ 7 มี.ค. 66 เป็นวันแรกที่การท่องเที่ยวแห่งประเทศไทย (ททท.) ได้เปิดระบบให้ดำเนินการจองที่พัก ปรากฏว่ามีประชาชนให้ความสนใจเข้าร่วมโครงการอย่างล้นหลาม เพียงวันแรกวันเดียวตั้งแต่เวลา 06.00-23.00 น. มีการใช้สิทธิจองห้องพักกว่า 2.79 แสนสิทธิ จากสิทธิตามโครงการทั้งหมด 5.6 แสนสิทธิ
พล.อ.ประยุทธ์ จันทร์โอชา นายกรัฐมนตรีและรมว.กลาโหม รับทราบถึงความสนใจของประชาชนต่อโครงการนี้ของรัฐบาล และมั่นใจว่าเราเที่ยวด้วยกัน เฟส 5 จะมีส่วนสำคัญที่สนับสนุนความต่อเนื่องของการฟื้นตัวในภาคการท่องเที่ยว ช่วยแบ่งเบาภาระประชาชนในการเดินทางท่องเที่ยว ผู้ร่วมโครงการมีกำลังซื้อในการจับจ่ายใช้สอยระหว่างเดินทางท่องเที่ยว ซึ่ง ททท. ประเมินว่าเราเที่ยวด้วยกัน เฟส 5 นี้จะสร้างเม็ดเงินหมุนเวียนในเศรษฐกิจ 12,539 ล้านบาท แยกเป็นรายได้ทางตรงต่อผู้ประกอบการท่องเที่ยว 9,025 ล้านบาท และรายได้ทางอ้อมที่เกิดกับกิจการต่อเนื่อง 3,334 ล้านบาท
ทั้งนี้ เมื่อรวมกับผลของมาตรการในเฟสที่ 1-4 ตั้งแต่ปี 2563-65 มีผู้ใช้สิทธิห้องพักตามโครงการ 11.05 ล้านห้อง สร้างรายได้หมุนเวียนในเศรษฐกิจราว 49,000 ล้านบาท จะทำให้มาตรการทั้ง 5 เฟสได้สร้างเงินหมุนเวียนในเศรษฐกิจไทยกว่า 6 หมื่นล้านบาท
วันพุธที่ 8 มีนาคม 2566
08/03/2566
PM’s statement on 2023 International Women's Day
PM’s statement on 2023 International Women's Day
March 8, 2023, at 0801hrs, Prime Minister and Defense Minister Gen. Prayut Chan-o-cha delivered a statement via the Radio Thailand on occasion of the 2023 International Women's Day. Deputy Secretary-General to the Prime Minister and Acting Government Spokesperson Anucha Burapachaisri disclosed gist of his statement as follows:
On occasion of the 2023 International Women's Day, the Prime Minister, on behalf of the Government, conveyed well wishes and regards to all the Thai women and women development advocates. The United Nations has annually celebrated International Women's Day on March 8 to recognize women’s value and integrity, and raise awareness on gender parity, as well as to encourage actions for women development in various areas.
The Prime Minister emphasized the Government’s commitment to create opportunities for people of all ages and groups, especially women who constitute over half of the country’s population. Recognizing women’s potential as driving forces for national development in wide-ranging dimensions, the Government has strived to empower women, and campaigned for attitude change toward women’s roles in the society on the basis of human dignity and value.
Thailand has set the theme for 2023 International Women's Day as “Women and Girl Powers: Innovation and Technology for Gender Equality” to encourage women of all ages to take part in economic and social development, and in transforming Thailand into a developed digital economy within 2027.
In closing, the Prime Minister invited the virtue of all sacredness, and the royal prestige of His Majesty the King and Her Majesty the Queen to bless all the Thai women and women development advocates happiness and prosperity with strong physical and mental health, and may their wishes come true.
วันพุธที่ 8 มีนาคม 2566
08/03/2566
คำปราศรัย พลเอก ประยุทธ์ จันทร์โอชา นายกรัฐมนตรี เนื่องในวันสตรีสากล ประจำปี 2566
คำปราศรัย พลเอก ประยุทธ์ จันทร์โอชา นายกรัฐมนตรี เนื่องในวันสตรีสากล ประจำปี 2566 วันที่ 8 มีนาคม 2566
พี่น้องสตรีและประชาชนชาวไทยที่รักทุกท่าน
เนื่องในโอกาสวันสตรีสากล ประจำปี 2566 ที่บรรจบครบรอบอีกวาระหนึ่ง ผมในนามของรัฐบาลขอส่งความระลึกถึงและความปรารถนาดีมายังสตรีไทย และผู้ที่ปฏิบัติงานด้านการพัฒนาสตรีทุกท่าน
องค์การสหประชาชาติได้ประกาศให้วันที่ 8 มีนาคมของทุกปี เป็นวันสตรีสากล เพื่อให้ประเทศสมาชิกทั่วโลกได้ตระหนักถึงคุณค่า ความสำคัญ และการเคารพในศักดิ์ศรี รวมทั้งการพัฒนางานด้านต่าง ๆ เพื่อสร้างความเสมอภาคทางสังคมให้แก่สตรี
ที่ผ่านมา รัฐบาลได้ให้ความสำคัญในการสร้างโอกาสให้แก่ประชาชนทุกกลุ่มทุกช่วงวัย โดยเฉพาะอย่างยิ่งกลุ่มสตรีซึ่งถือเป็นประชากรที่มีจำนวนมากกว่าครึ่งหนึ่งของประเทศ รัฐบาลได้เล็งเห็นถึงศักยภาพของสตรีในการเป็นพลังขับเคลื่อนการพัฒนาประเทศในหลากหลายมิติ จึงได้ยกระดับการส่งเสริมบทบาทสตรีให้สามารถมีส่วนร่วมในการเป็นพลังทางสังคม พร้อมทั้งการรณรงค์ให้ทุกภาคส่วนในสังคมปรับเปลี่ยนเจตคติต่อบทบาทสตรี บนพื้นฐานของการเคารพศักดิ์ศรีและคุณค่าของความเป็นมนุษย์
ในการจัดงานวันสตรีสากล ประจำปี 2566 นี้ ประเทศไทยจึงได้กำหนดแนวคิดว่า “พลังสตรีและเด็กหญิง ร่วมสร้างสรรค์นวัตกรรมและเทคโนโลยี สู่ความเสมอภาคระหว่างเพศอย่างยั่งยืน” เพื่อให้สตรีทุกช่วงวัยได้มีส่วนในการพัฒนาเศรษฐกิจและสังคม สามารถยกระดับคุณภาพชีวิตและความเป็นอยู่ที่ดีของตนเอง ครอบครัว และชุมชนได้อย่างยั่งยืน พร้อมทั้งร่วมพลิกโฉมประเทศไทยให้เป็นประเทศพัฒนาแล้วด้วยการใช้เทคโนโลยีอย่างสร้างสรรค์ ภายในปี 2570
ในโอกาสนี้ผมขออาราธนาคุณพระศรีรัตนตรัยและสิ่งศักดิ์สิทธิ์ที่ท่านเคารพนับถือ อีกทั้งพระบารมีของพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี โปรดอภิบาลประทานพรให้สตรีไทย ตลอดจนผู้ที่ปฏิบัติงานด้านการพัฒนาสตรีทุกท่าน ประสบแต่ความสุข ความเจริญ มีสุขภาพกาย สุขภาพใจที่แข็งแรง และสัมฤทธิผลในสิ่งอันพึงปรารถนาโดยทั่วกัน
วันพุธที่ 8 มีนาคม 2566
ก.แรงงาน ร่วมประชุมใหญ่แข่งขันฝีมือแรงงานเอเชีย ไทยพร้อมส่ง 10 สาขา
รมว.สุชาติ ชมกลิ่น ส่งรักษาการอธิบดีกรมพัฒนาฝีมือแรงงานร่วมประชุมสมัชชาใหญ่แข่งขันฝีมือแรงงานระดับเอเชีย ไทยพร้อมส่งเยาวชนแข่งขันครั้งแรก 10 สาขา
วันพุธที่ 8 มีนาคม 2566
08/03/2566
ผู้ตรวจวีระกิตติ์ฯ ลงพื้นที่ปัตตานี ตรวจราชการรอบที่ 1 พร้อมรับฟังข้อคิดเห็นการพัฒนาอุตสาหกรรมและบูรณาการการทำงาน
ผู้ตรวจราชการกระทรวงอุตสาหกรรม ลงพื้นที่ปัตตานี ตรวจราชการรอบที่ 1 พร้อมรับฟังข้อคิดเห็นการพัฒนาอุตสาหกรรมและบูรณาการการทำงาน จากตัวแทนภาคเอกชนและหน่วยงานเครือข่ายในพื้นที่
เมื่อวันที่ 3 มีนาคม 2566 นายวีระกิตติ์ รันทกิจธนวิชญ์ ผู้ตรวจราชการกระทรวงอุตสาหกรรม ลงพื้นที่ปัตตานี โดยมีนางสาวมาลี ทองเกลี้ยง อุตสาหกรรมจังหวัดปัตตานีและเจ้าหน้าที่เข้าร่วม โดย ผู้ตรวจฯ ได้ชี้แจงนโยบายและแผนการตรวจราชการ และเน้นย้ำให้เจ้าหน้าที่ทุกคนดำเนินงานตามนโยบาย MIND ของกระทรวงอุตสาหกรรม ทั้ง 4 มิติ ได้แก่ 1.ความสำเร็จของธุรกิจ 2.การดูแลชุมชนและสังคม 3.สิ่งแวดล้อม และ 4.การกระจายรายได้ให้กับชุมชน ให้มีประสิทธิภาพและเกิดผลสัมฤทธิ์ให้เห็นเป็นรูปธรรม ตามแนวคิด "ใช้ หัว และ ใจ ปั้นอุตสาหกรรมคู่ชุมชน" พร้อมมอบนโยบายและข้อเสนอแนะในการปฏิบัติงาน โดยเน้นย้ำการตรวจกำกับดูแลสถานประกอบกิจการโรงงานให้ได้ 100% การขออนุญาตและการรายงานการจัดการของเสีย (สก.1,2,3) ให้เป็นไปตามที่กฎหมายกำหนด การเร่งรัดการส่งเสริมโรงงานให้ได้การรับรองอุตสาหกรรมสีเขียวที่เป็นไปตามเป้าหมายที่ 80% การประชาสัมพันธ์การแจ้งข้อมูลการประกอบกิจการโรงงานรายเดือน (รง.8) และรายปี (รง.9) ตามกฎหมาย ตามแบบ Single Form การเบิกจ่ายงบประมาณให้เป็นไปตามมาตรการเร่งรัดการเบิกจ่ายงบประมาณ ตามมติ ครม. การดำเนินงานการประเมินคุณธรรมและความโปร่งใสในการดำเนินงานภาครัฐ (ITA) โดยให้มีคะแนนที่เพิ่มขึ้นจากปีที่ผ่านมา การดำเนินงานเกี่ยวกับโครงการต่าง ๆ ที่ได้รับงบประมาณให้เป็นไปตามเป้าหมายที่กำหนดไว้
นอกจากนี้ ยังได้พบปะและรับฟังข้อคิดเห็น ข้อเสนอแนะในการพัฒนาอุตสาหกรรมและบูรณาการการทำงานในพื้นที่จากตัวแทนภาคเอกชนและหน่วยงานต่าง ๆ อาทิ ประธานสภาอุตสาหกรรมจังหวัดปัตตานี ประธานสมาคมประมงจังหวัดปัตตานี และธนาคารพัฒนาวิสาหกิจขนาดกลางและขนาดย่อมแห่งประเทศไทย สาขาจังหวัดปัตตานี
วันอังคารที่ 7 มีนาคม 2566
ปลัดดีอีเอส ประชุมจัดหาระบบคอมพิวเตอร์ของรัฐ
ปลัดดีอีเอส ประชุมจัดหาระบบคอมพิวเตอร์ของรัฐ
วันนี้(07มี.ค. 66) ศาสตราจารย์พิเศษวิศิษฏ์วิศิษฏ์สรอรรถปลัดกระทรวงดิจิทัลเพื่อเศรษฐกิจและสังคม(ดีอีเอส)เป็นประธานการประชุมคณะกรรมการจัดหาระบบคอมพิวเตอร์ของรัฐครั้งที่1 / 2566 พร้อมด้วยดร.สุกันยาณียะวิญชาญ ผู้ตรวจราชการกระทรวงและเจ้าหน้าที่ที่เกี่ยวข้องร่วมประชุมณห้อง601ชั้น6สำนักงานปลัดกระทรวงดิจิทัลเพื่อเศรษฐกิจและสังคม
___________
วันพุธที่ 8 มีนาคม 2566
รมว.ชัยวุฒิ ประธานประชุมความมั่นคงปลอดภัยไซเบอร์
รมว.ชัยวุฒิ ประธานประชุมความมั่นคงปลอดภัยไซเบอร์
วันนี้ (8 มี.ค.66 )นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส)เป็นประธานการประชุมคณะกรรมการบริหารสำนักงานคณะกรรมการรักษาความมั่นคงปลอดภัยไซเบอร์ ครั้งที่ 1/2566 โดยมี ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม และเจ้าหน้าที่ที่เกี่ยวข้องร่วมประชุม ณ ห้องประชุม MDES 1 ชั้น 9 กระทรวงดิจิทัลเพื่อเศรษฐกิจและสังคม
___________________
วันพุธที่ 8 มีนาคม 2566
ขนส่ง เข้ม “ตัดแต้มขับขี่” กวดขันวินัยจราจร เหลือ 0 คะแนน พักใบขับขี่ 90 วัน ขอคะแนนคืนได้ด้วยการอบรม
.....
กรมการขนส่งทางบก บูรณาการข้อมูลร่วมกับ สำนักงานตำรวจแห่งชาติ กวดขันวินัยจราจร เพิ่มความปลอดภัยให้ผู้ใช้รถใช้ถนน โดยผู้ขับขี่ยานพาหนะทุกคนมีคะแนนขับขี่ 12 คะแนน เมื่อทำผิดกฎจราจร เช่น เมาแล้วขับ แข่งรถในทาง ตัด 4 คะแนน ขับรถย้อนศร ฝ่าไฟแดง ตัด 2 คะแนน หากถูกตัดจนเหลือ 0 คะแนน จะถูกพักใบอนุญาตขับขี่ 90 วัน ฝ่าฝืนขับมีโทษจำคุกไม่เกิน 3 เดือน ปรับไม่เกิน 10,000 บาทหรือทั้งจำและปรับ
.
ผู้มีคะแนนใบขับขี่เหลือน้อยกว่า 6 คะแนน ขอรับคะแนนคืนได้ด้วยการอบรมและทำคะแนนในการทดสอบหลังอบรมได้ไม่น้อยกว่า 60% ซึ่งการอบรมเปิดปีละ 2 ครั้ง ดังนี้
- ครั้งที่ 1 แบ่งเป็น อบรม 4 ชม. 300 บาท คืนไม่เกิน 12 คะแนน // อบรม 3 ชม. 250 บาท คืนไม่เกิน 9 คะแนน // อบรม 2 ชม. 200 บาท คืนไม่เกิน 6 คะแนน
- ครั้งที่ 2 แบ่งเป็น อบรม 3 ชม. 250 บาท คืน 6 คะแนน // อบรม 4 ชม. 300 บาท คืน 12 คะแนน (กรณีถูกพักใบขับขี่แล้ว)
ผู้ขับขี่ตรวจสอบคะแนนใบขับขี่ของตนเองได้ที่เว็บไซต์ e-Ticket PTMhttps://ptm.police.go.th/eTicket/และแอปพลิเคชัน “ขับดี” สอบถามเพิ่มเติมได้ที่ สายด่วนกรมการขนส่งทางบกโทร.1584
.
อ่านเพิ่มเติม คลิก >>https://www.thaigov.go.th/news/contents/details/65772
.
#ไทยคู่ฟ้า#สื่อสารรัฐบาลไทย
-------------------
วันพฤหัสบดีที่ 2 มีนาคม 2566
02/03/2566
ผช.ปกอ.ณิรดา ติวเข้ม สอจ. จัดทำแผนบริหารจัดการความเสี่ยงการทุจริต ประจำปี 2566
ผู้ช่วยปลัดกระทรวงอุตสาหกรรม ติวเข้ม สอจ. จัดทำแผนบริหารจัดการความเสี่ยงการทุจริต ประจำปี 2566
เมื่อวันที่ 1 มีนาคม 2566 นางสาวณิรดา วิสุทธิชาติธาดา ผู้ช่วยปลัดกระทรวงอุตสาหกรรม เป็นประธานเปิดโครงการสัมมนาเชิงปฏิบัติการ “การจัดทำแผนบริหารจัดการความเสี่ยงการทุจริต ประจำปีงบประมาณ พ.ศ. 2566 สำนักงานปลัดกระทรวงอุตสาหกรรม” จัดโดย ศูนย์ปฏิบัติการต่อต้านการทุจริต กระทรวงอุตสาหกรรม โดยมี นางสาวทัศนีย์ สามิภักดิ์ ผู้อำนวยการศูนย์ปฏิบัติการต่อต้านการทุจริต ให้การต้อนรับ พร้อมกล่าวรายงาน
สำหรับการสัมมนาฯ ดังกล่าว มีวัตถุประสงค์ เพื่อให้การจัดทำแผนบริหารจัดการความเสี่ยงการทุจริต ประจำปีงบประมาณ พ.ศ. 2566 ของสำนักงานปลัดกระทรวงอุตสาหกรรม เป็นไปอย่างมีประสิทธิภาพ และสามารถนำไปใช้เป็นแนวทางในการป้องกันการทุจริตภายในองค์กรได้อย่างมีประสิทธิผล ตามแนวทางขับเคลื่อนแผนแม่บทภายใต้ยุทธศาสตร์ชาติ และตามเจตนารมณ์นโยบาย No Gift Policy ศูนย์ปฏิบัติการต่อต้านการทุจริต จึงจัดโครงการสัมมนาเชิงปฏิบัติการ “การจัดทำแผนบริหารจัดการความเสี่ยงการทุจริต ประจำปีงบประมาณ พ.ศ. 2566 สำนักงานปลัดกระทรวงอุตสาหกรรม” ขึ้น เพื่อดำเนินการร่วมกันในการถอดบทเรียน คิดวิเคราะห์ ประเมินเหตุการณ์ความเสี่ยง และระดับของความเสี่ยงกระบวนงานที่เกี่ยวข้องกับการพิจารณาอนุมัติ อนุญาต เพื่อนำมาจัดทำแผนบริหารจัดการความเสี่ยงการทุจริต และพัฒนาการให้บริการ อย่างโปร่งใส เป็นธรรม มีประสิทธิภาพ และสร้างความเชื่อมั่นให้กับประชาชนหรือผู้ประกอบการต่อไป โดยมี ข้าราชการ และเจ้าหน้าที่ ผู้แทนสำนักงานอุตสาหกรรมจังหวัด 36 จังหวัดกลุ่มเป้าหมายในการดำเนินโครงการฯ เข้าร่วม ณ โรงแรมแบงค็อกมิดทาวน์ กรุงเทพมหานคร
วันพฤหัสบดีที่ 2 มีนาคม 2566
02/03/2566
พน. ชี้แจงข้อเรียกร้องการแก้ปัญหาการเติมก๊าซแอลพีจีในรถยนต์
ธพ. เตือนการเติมก๊าซ LPG ลงถังก๊าซหุงต้มในปั๊มก๊าซ LPG มีความผิดตามกฎหมาย
จากกรณีนายนรุตม์ ภัทรชัยพร นายกสมาคมผู้ค้าก๊าซปิโตรเลียมเหลว เรียกร้องให้หน่วยงานภาครัฐที่เกี่ยวข้องเร่งดูแลปัญหาการนำถังก๊าซแอลพีจีภาคครัวเรือน ไปเติมในสถานีบริการ (ปั๊ม) แอลพีจีสำหรับรถยนต์ ซึ่งขณะนี้มีจำนวนมากขึ้น เนื่องจากราคาแอลพีจีได้ปรับขึ้นต่อเนื่อง ทำให้ประชาชนบางส่วนที่มีรายได้น้อยหันไปเติมในปั๊มแอลพีจีแทน เพราะสามารถจ่ายเงินตามที่พอมีและไม่ต้องซื้อเต็มถังที่ราคาแพงได้ ทั้งที่ระเบียบกำหนดไว้ชัดเจนว่า ปั๊มแอลพีจีจะต้องเติมให้กับถังแอลพีจีสำหรับรถยนต์เท่านั้น ที่สำคัญวิธีการดังกล่าว ไม่ปลอดภัยและเป็นอันตรายต่อผู้ไปเติมแอลพีจีด้วย เพราะถังดังกล่าวอาจจะไม่ได้ถูกเวียนนำไปบำรุงรักษานั้น
วันที่ 1 มีนาคม 2566 นายสมภพ พัฒนอริยางกูล โฆษกกระทรวงพลังงาน กล่าวว่า ปัจจุบันราคาก๊าซหุงต้มได้ปรับราคาเพิ่มขึ้น ทำให้ผู้มีรายได้น้อยประสบปัญหาไม่มีเงินเพียงพอในการซื้อก๊าซหุงต้มเต็มถังจากร้านจำหน่ายก๊าซ จึงเป็นสาเหตุให้ผู้ใช้ก๊าซหันไปเติมก๊าซหุงต้มในสถานีบริการก๊าซปิโตรเลียมเหลว(LPG) แทน เพราะสามารถเติมก๊าซได้ตามจำนวนเงินที่ต้องการ ทำให้พบการกระทำผิดจากการลักลอบเติมก๊าซ LPG ลงถังก๊าซหุงต้มในสถานีบริการก๊าซ LPG เพิ่มสูงขึ้น ซึ่งการกระทำนี้มีความผิดตามกฎหมาย ที่กำหนดว่า “ไม่ให้มีการบรรจุก๊าซปิโตรเลียมเหลวลงในถังก๊าซปิโตรเลียมเหลวหุงต้มภายในสถานีบริการ” และต้องมีป้ายข้อความ “ห้ามบรรจุก๊าซปิโตรเลียมเหลวลงในถังก๊าซหุงต้ม หากฝ่าฝืนมีความผิด” แสดงไว้บริเวณตู้จ่าย โดยการกระทำผิดดังกล่าว จะมีโทษตาม พ.ร.บ. ควบคุมน้ำมันเชื้อเพลิง พ.ศ. 2542 มาตรา 66 ซึ่งกำหนดไว้ว่า ผู้ใดประกอบกิจการควบคุมประเภทที่ 3 โดยไม่ปฏิบัติตามหลักเกณฑ์ที่กำหนดในกฎกระทรวงที่ออกตามมาตรา 7 ต้องระวางโทษจำคุกไม่เกินหนึ่งปี หรือปรับไม่เกินหนึ่งแสนบาท หรือทั้งจำทั้งปรับ ทั้งนี้ การกระทำดังกล่าวนอกจากจะมีความผิด มีโทษตามกฎหมายแล้ว ยังก่อให้เกิดความไม่ปลอดภัยในสถานีบริการทั้งในระหว่างการเติมก๊าซ และการนำไปใช้ เป็นเหตุให้เกิดอันตรายต่อการใช้งานอันเนื่องมาจากใช้ถังก๊าซหุงต้มที่ไม่ได้ตรวจสอบและบำรุงรักษา ซึ่งกรมธุรกิจพลังงาน ได้สั่งการให้เจ้าหน้าที่กวดขันและประชาสัมพันธ์ให้ผู้ประกอบการสถานีบริการทราบแล้ว
วันพฤหัสบดีที่ 2 มีนาคม 2566
02/03/2566
​รัฐบาลเปิดตัว e-book “คู่มือเส้นทางท่องเที่ยวที่เป็นมิตรต่อมุสลิม และการท่องเที่ยวเชิงอาหาร” ส่งเสริมการท่องเที่ยว 14 จังหวัดภาคใต้ เชื่อมโยงมาเลเซีย อินโดนีเซีย สิงคโปร์
​รัฐบาลเปิดตัว e-book “คู่มือเส้นทางท่องเที่ยวที่เป็นมิตรต่อมุสลิม และการท่องเที่ยวเชิงอาหาร” ส่งเสริมการท่องเที่ยว 14 จังหวัดภาคใต้ เชื่อมโยงมาเลเซีย อินโดนีเซีย สิงคโปร์
วันที่ 2 มีนาคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลพร้อมให้การสนับสนุนและผลักดันภาคธุรกิจการท่องเที่ยว โดยเฉพาะตลาดกลุ่มนักท่องเที่ยวอิสลามทั่วโลกที่กำลังเติบโต และเป็นกลุ่มที่มีกำลังใช้จ่ายสูง ให้เดินทางมาท่องเที่ยวในประเทศไทย เพื่อสร้างรายได้เข้าสู่ประเทศ รัฐบาลโดยกรมการท่องเที่ยว กระทรวงการท่องเที่ยวและกีฬาได้เปิดตัวคู่มือเส้นทางท่องเที่ยว “ Muslim Friendly & Gastronomy Tourism Routes” หรือ คู่มือเส้นทางท่องเที่ยวเพื่อส่งเสริมการท่องเที่ยวที่เป็นมิตรต่อมุสลิมและการท่องเที่ยวเชิงอาหาร เพื่อเป็นอีกทางเลือกสำหรับนักท่องเที่ยวที่แสวงหาการท่องเที่ยวในรูปแบบใหม่ อีกทั้ง ยังช่วยกระตุ้นเศรษฐกิจและกระจายรายได้ตลอดเส้นทางการท่องเที่ยวใน 14 จังหวัดภาคใต้
นางสาวรัชดา กล่าวว่า คู่มือเส้นทางท่องเที่ยว Muslim Friendly & Gastronomy Tourism Routes นี้ เป็นการออกแบบเส้นทางท่องเที่ยวในพื้นที่ 14 จังหวัดภาคใต้ของประเทศไทย เชื่อมโยงกับ 3 ประเทศเพื่อนบ้าน คือ มาเลเซีย สิงคโปร์ และเกาะบาตัม อินโดนีเซีย โดยมี 2 เส้นทางท่องเที่ยว คือ 1. เส้นทางท่องเที่ยวที่เป็นมิตรต่อมุสลิม (Muslim Friendly Tourism Route) เป็นการนำเสนอสถานที่ที่เหมาะสมกับนักท่องเที่ยวชาวมุสลิม โดยไม่ขัดต่อหลักศาสนา อีกทั้งนักท่องเที่ยวทั่วไปก็สามารถแวะได้เพื่อสัมผัสวัฒนธรรมอาหารและกิจกรรมต่าง ๆ ของชาวมุสลิม และ 2. เส้นทางท่องเที่ยวเชิงอาหาร (Gastronomy Tourism Route) เส้นทางนี้นอกจากจะนำเสนอแหล่งท่องเที่ยวทั่วไปแล้ว ยังนำเสนอร้านอาหารท้องถิ่นและเป็นที่นิยมของแต่ละแห่ง ซึ่งถือเป็นปัจจัยที่สำคัญในการท่องเที่ยว โดยนักท่องเที่ยวจะได้สัมผัสวัฒนธรรมของคนท้องถิ่นผ่านอาหารในแต่ละมื้ออย่างเต็มอิ่ม
นอกจากนี้ ภายในเล่มยังมีข้อมูลท่องเที่ยวที่สำคัญ อาทิ แหล่งท่องเที่ยวและร้านอาหาร 14 จังหวัดภาคใต้ เส้นทางเชื่อมโยง 3 ประเทศเพื่อนบ้าน ขั้นตอนการขอ VISA การนำรถเข้าและออกของแต่ละประเทศ ประโยคที่จำเป็นเมื่อไปต่างประเทศ เป็นต้น
“การท่องเที่ยวฮาลาล หรือการท่องเที่ยวแบบอิสลาม หรือ “การท่องเที่ยวที่เป็นมิตรต่อชาวมุสลิม : Muslim Friendly ” เป็นแนวคิดใหม่ในอุตสาหกรรมการท่องเที่ยวที่เป็นการเสริมสร้างการเติบโตทางเศรษฐกิจ เน้นกลุ่มนักท่องเที่ยวใหม่ ซึ่งจะขยายผลถึงการขยายตลาดสินค้าฮาลาลอื่นๆด้วย นำไปสู่การขับเคลื่อนสู่เป้าหมายการพัฒนาเศรษฐกิจท้องถิ่นอย่างยั่งยืน" นางสาวรัชดา ย้ำ
วันพฤหัสบดีที่ 2 มีนาคม 2566
รองปลัด.กษ.เข้าร่วมประชุมคณะอนุกรรมการพัฒนาบุคลากรด้านการวิจัยการเกษตร ครั้งที่ 3/2566
รองปลัด.กษ.เข้าร่วมประชุมคณะอนุกรรมการพัฒนาบุคลากรด้านการวิจัยการเกษตร ครั้งที่ 3/2566
วันพฤหัสบดีที่ 2 มีนาคม เวลา 09.00 น. นายอภัย สุทธิสังข์ รองปลัดกระทรวงเกษตรและสหกรณ์ เข้าร่วมประชุมคณะอนุกรรมการพัฒนาบุคลากรด้านการวิจัยการเกษตร ครั้งที่ 3/2566 ผ่านระบบ Zoom Meeting มีเนื้อหาที่น่าสนใจในที่ประชุมคือ
1.การดำเนินงานด้านการพัฒนาบุคลากรวิจัยการเกษตร ประจำปีงบประมาณ 2566 ภายใต้กรอบงบประมาณจาก วช. แผนงาน F13 (S4P21)
2.หลักเกณฑ์การกำหนดหลักสูตรที่ไม่เรียกเก็บค่าธรรมเนียมในการลงทะเบียนหลักสูตรฝึกอบรมของสำนักงานพัฒนาการวิจัยการเกษตร
3.การปรับวิธีการดำเนินงานของโครงการทุนการศึกษาปริญญาตรีเพื่อพัฒนาเกษตรกรรุ่นใหม่
4.การดำเนินงานสำนักพัฒนาบุคลากรวิจัย เดือนกุมภาพันธ์ 2566
วันศุกร์ที่ 3 มีนาคม 2566
03/03/2566
โฆษกรัฐบาล เผย นายกฯ พร้อมสนับสนุนการจัดการกากอุตสาหกรรมผ่านความร่วมมือทวิภาคีไทย - ญี่ปุ่น เร่งพัฒนาอุตสาหกรรมสีเขียว เพื่อกระบวนการผลิตและการบริหารจัดการที่เป็นมิตรต่อสิ่งแวดล้อม
โฆษกรัฐบาล เผย นายกฯ พร้อมสนับสนุนการจัดการกากอุตสาหกรรมผ่านความร่วมมือทวิภาคีไทย - ญี่ปุ่น เร่งพัฒนาอุตสาหกรรมสีเขียว เพื่อกระบวนการผลิตและการบริหารจัดการที่เป็นมิตรต่อสิ่งแวดล้อม
วันนี้ (3 มีนาคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบและชื่นชมความคืบหน้าด้านการจัดการกากอุตสาหกรรมในประเทศไทย จากความร่วมมือทวิภาคีระหว่างหน่วยงานภาครัฐของไทยและญี่ปุ่น ซึ่งได้ดำเนินการอย่างต่อเนื่อง โดยล่าสุดมีการหารือและให้คำปรึกษาด้านเทคนิคเพื่อเพิ่มประสิทธิภาพการจัดการกากอุตสาหกรรมให้สามารถนำมาประยุกต์ใช้เป็นพลังงานในแต่ละภูมิภาค ตลอดจนพัฒนาเทคโนโลยีและนวัตกรรมต่าง ๆ ให้สอดคล้องกับการบริหารจัดการที่เป็นมิตรต่อสิ่งแวดล้อม
โฆษกประจำสำนักนายกรัฐมนตรีเปิดเผยว่า ความร่วมมือทวิภาคีด้านการจัดการกากอุตสาหกรรมในประเทศไทยเป็นผลสำเร็จที่ต่อยอดจากบันทึกความร่วมมือด้านการจัดการกากอุตสาหกรรมระหว่างกระทรวงอุตสาหกรรมของประเทศไทย และกระทรวงสิ่งแวดล้อม ประเทศญี่ปุ่น (Memorandum of Cooperation in the Field of Waste Management) นับตั้งแต่ปี 2559 โดยมีการสนับสนุนผู้เชี่ยวชาญและแลกเปลี่ยนความรู้ด้านการจัดการของเสียอุตสาหกรรมผ่านโครงการความร่วมมือต่าง ๆ เช่น เทคโนโลยีและนวัตกรรมด้านการรีไซเคิล การจัดการขี้เถ้า การจัดการพื้นที่ปนเปื้อนจากของเสียอุตสาหกรรม ซึ่งทั้งสองประเทศได้เห็นพ้องที่จะขยายความร่วมมือเพิ่มเติมจากเดิมเพื่อเพิ่มศักยภาพในการบริหารจัดการกากอุตสาหกรรม จึงได้มีการลงนามบันทึกความร่วมมือระหว่างกรมโรงงานอุตสาหกรรม กระทรวงอุตสาหกรรม ของประเทศไทย และสำนักฟื้นฟูสิ่งแวดล้อมและวัฏจักรของวัสดุ กระทรวงสิ่งแวดล้อม ประเทศญี่ปุ่น (Environmental Regeneration and Material Cycles Bureau, Ministry of the Environment of Japan) เมื่อวันที่ 20 เมษายน 2565 โดยมีระยะเวลาดำเนินงาน 5 ปี (https://www.env.go.jp/en/headline/2602.html)
ซึ่งล่าสุดเมื่อวันที่ 22 กุมภาพันธ์ 2566 ผ่านการประชุมหารือเพื่อให้คำปรึกษา เรื่อง การเพิ่มประสิทธิภาพการจัดการกากอุตสาหกรรมในประเทศไทย วิเคราะห์ข้อมูลความเป็นไปได้ในการนำกากอุตสาหกรรมมาประยุกต์ใช้เป็นพลังงานในแต่ละภูมิภาค รวมทั้งแลกเปลี่ยนประสบการณ์ด้านเทคโนโลยีจากการแปรรูปขยะให้เป็นพลังงานทดแทน (Waste to Energy) ของประเทศญี่ปุ่น เพื่อพัฒนาแนวคิดนวัตกรรมที่เหมาะสมต่อการจัดการกากอุตสาหกรรมของประเทศไทย
“นายกรัฐมนตรีขอบคุณความร่วมมือของหน่วยงานที่เกี่ยวข้อง เน้นย้ำจุดยืนของรัฐบาลไทยที่พร้อมส่งเสริมความร่วมมือทวิภาคีในด้านที่มีศักยภาพร่วมกัน ซึ่งความร่วมมือของไทย - ญี่ปุ่น ด้านการจัดการกากอุตสาหกรรมในประเทศไทย ถือเป็นอีกตัวอย่างสำคัญในการผลักดันและพัฒนาอุตสาหกรรมร่วมกันในภูมิภาค สอดคล้องกับแนวทางอุตสาหกรรมสีเขียวและโมเดลเศรษฐกิจ BCG ที่รัฐบาลมุ่งขับเคลื่อนเพื่อยกระดับภาคอุตสาหกรรมของไทยให้ดำเนินธุรกิจที่เป็นมิตรกับสิ่งแวดล้อม ใช้พลังงานได้อย่างคุ้มค่า และปลอดภัยกับชุมชน ซึ่งจะช่วยขับเคลื่อนประเทศได้อย่างสมดุล มั่นคง และยั่งยืน” นายอนุชาฯ กล่าว
วันพฤหัสบดีที่ 2 มีนาคม 2566
02/03/2566
​รมว.สุชาติ เจรจาสภาหอการค้าออสเตรเลีย ขยายตลาดแรงงานภาคอุตสาหกรรมและบริการ
​รมว.สุชาติ เจรจาสภาหอการค้าออสเตรเลีย ขยายตลาดแรงงานภาคอุตสาหกรรมและบริการ
วันที่ 2 มีนาคม 2566 นายสุชาติ ชมกลิ่น รัฐมนตรีว่าการกระทรวงแรงงาน พร้อมด้วย นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นายบุญชอบ สุทธมนัสวงษ์ ปลัดกระทรวงแรงงาน นางสาวอาจารีย์ ศรีรัตนบัลล์ เอกอัครราชทูต ณ กรุงแคนเบอร์รา และผู้บริหารระดับสูงกระทรวงแรงงาน เข้าพบเพื่อหารือข้อราชการกับ คุณโนลา วัตสัน (Nola Watson) ประธานบอร์ด สภาหอการค้าและอุตสาหกรรมออสเตรเลีย คุณแอนดริว แมคเคลล่า (Andrew McKellar) ประธานผู้บริหารสูงสุด (CEO) และคณะ เพื่อหารือประเด็น ความต้องการแรงงานไทยในภาคอุตสาหกรรม และภาคบริการอื่นๆ ณ The National Press Club กรุงแคนเบอร์ร่า เครือรัฐออสเตรเลีย
นายสุชาติ กล่าวว่า รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ให้ความสำคัญกับการส่งเสริมให้คนไทยได้มาทำงานในต่างประเทศ ซึ่งประเทศออสเตรเลียเป็นอีกประเทศหนึ่งที่กระทรวงแรงงานได้มีการประชุมความร่วมมือตามเอ็มโอยูในการจัดส่งแรงงานไทยมาทำงานตามในภาคเกษตร ตามโครงการวีซ่าเกษตรออสเตรเลีย Australia Agriculture Visa (AAV) มาหลายครั้ง ในวันนี้ถือว่าเป็นครั้งแรกที่กระทรวงแรงงานจากไทยได้เดินทางมาเยือนออสเตรเลียหลังจากสถานการณ์โควิด-19 คลี่คลาย โดยครั้งนี้ได้ร่วมกันแลกเปลี่ยนความเห็นเพื่อกระชับความร่วมมือด้านแรงงาน รวมถึงส่งเสริมให้ออสเตรเลียเปิดตลาดสำหรับแรงงานจากไทยในภาคอุตสาหกรรมและภาคบริการมากขึ้น ซึ่งในส่วนของกระทรวงแรงงานมีความพร้อมในการจัดเตรียมแรงงานตั้งแต่ต้นทางก่อนไปทำงาน ไม่ว่าจะเป็นการจัดให้เรียนภาษาท้องถิ่นขั้นพื้นฐาน ภาษาอังกฤษ การอบรมเกี่ยวกับวัฒนธรรม ความเป็นอยู่และการใช้ชีวิตในออสเตรเลียให้แก่แรงงานก่อนเดินทางไปทำงาน ด้วยความมุ่งมั่นที่จะยกระดับคุณภาพแรงงานไทยเพื่อไปทำงานต่างประเทศ เนื่องจากประเทศไทยมีแรงงานภาคเกษตร ภาคการบริการ และภาคก่อสร้าง ที่มีศักยภาพสูง ทั้งแรงงานฝีมือและกึ่งฝีมือ ที่เป็นอีกกลุ่มกำลังแรงงานที่มีความพร้อมและความสามารถ รวมทั้งจะตอบสนองความต้องการแรงงานในออสเตรเลียได้ ขณะเดียวกันตลาดแรงงานออสเตรเลียเป็นตลาดที่มีศักยภาพ โดยเฉพาะในสาขาการค้าบริการและภาคอุตสาหกรรม
นายสุชาติ กล่าวเพิ่มเติมว่า การขยายตลาดแรงงานไทยในออสเตรเลียครั้งนี้ จะเป็นโอกาสแก่แรงงานภาคอุตสาหกรรมและภาคบริการของไทยอย่างยั่งยืน ซึ่งกระทรวงแรงงานสามารถจัดหาแรงงานภาคอุตสาหกรรมตามที่ออสเตรเลียขาดแคลน เช่น แรงงานทักษะสูง และแรงงานฝีมือในภาคอุตสาหกรรมต่าง ๆ โดยเฉพาะในภาคการเกษตร ภาคการดูแลผู้สูงอายุ พยาบาลและท่องเที่ยว เป็นต้น ทั้งนี้ เพื่อให้เกิดการจ้างงานแบบยั่งยืน เป็นการส่งเสริมความร่วมมือภาคแรงงาน เพื่อสนับสนุนการพัฒนาเศรษฐกิจของทั้งสองประเทศ โดยสามารถตอบสนองอุปสงค์และอุปทานของแต่ละฝ่ายได้อย่างมีประสิทธิภาพ
ด้านคุณโนลา วัตสัน (Nola Watson) ประธานบอร์ด สภาหอการค้าและอุตสาหกรรมออสเตรเลีย กล่าวว่า การประชุมในวันนี้ถือเป็นนิมิตรหมายอันดี ที่ ผู้แทนภาคธุรกิจของออสเตรเลียได้มีโอกาสพูดคุยแลกเปลี่ยนข้อมูลด้านแรงงานกับรัฐมนตรีว่าการกระทรวงแรงงานของประเทศไทยและหวังว่าจะเกิดความร่วมมือด้านแรงงานต่อไปในอนาคต
“ท่านนายกรัฐมนตรี พยายามส่งเสริมให้คนไทยได้ไปทำงานในต่างประเทศ เพื่อให้มีงานทำ มีอาชีพ มีรายได้ที่มั่นคง นำความรู้มาต่อยอดในการประกอบอาชีพและมีคุณภาพชีวิตที่ดีขึ้น สอดคล้องกับนโยบายรัฐบาลที่ไม่ทิ้งใครไว้ข้างหลัง ” นายสุชาติ กล่าวตอนท้าย
+++++++++++++++++++
กองเผยแพร่และประชาสัมพันธ์
2 มีนาคม 2566
วันพฤหัสบดีที่ 2 มีนาคม 2566
​‘รองปลัดฯ สุรเดช’ ร่วมประชุมติดตามความก้าวหน้าการเตรียมความพร้อมการรับเสด็จสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี
​‘รองปลัดฯ สุรเดช’ ร่วมประชุมติดตามความก้าวหน้าการเตรียมความพร้อมการรับเสด็จสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี
นายสุรเดช สมิเปรม รองปลัดกระทรวงเกษตรและสหกรณ์ ลงพื้นที่ร่วมประชุมติดตามความก้าวหน้าการเตรียมความพร้อมการรับเสด็จสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ณ โครงการศูนย์บริการการพัฒนาปลวกแดงตามพระราชดำริ จังหวัดระยอง ในวันที่ 20 เมษายน 2566 โดยมี นายปวัตร์ นวะมะรัตน เลขาธิการสำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ (กปร.) เป็นประธาน พร้อมทั้งนายเข้มแข็ง ยุติธรรมดำรง อธิบดีกรมส่งเสริมการเกษตร นายครองศักดิ์ สงรักษา รองอธิบดีกรมส่งเสริมการเกษตร ผู้อำนวยนวยการโครงการศูนย์บริการการพัฒนาปลวกแดงฯ ผู้แทนจากหน่วยงานในสังกัดกระทรวงเกษตรฯ เข้าร่วม ณ อาการกองอำนวยการโครงการศูนย์บริการการพัฒนาปลวกแดงตามพระราชดำริ จังหวัดระยอง
วันศุกร์ที่ 3 มีนาคม 2566
พม. เตรียมจัดงานวันสตรีสากล 2566 "พลังสตรีและเด็กหญิง ร่วมสร้างสรรค์นวัตกรรมและเทคโนโลยี สู่ความเสมอภาคระหว่างเพศอย่างยั่งยืน" 8 มี.ค. นี้
พม. เตรียมจัดงานวันสตรีสากล 2566 "พลังสตรีและเด็กหญิง ร่วมสร้างสรรค์นวัตกรรมและเทคโนโลยี สู่ความเสมอภาคระหว่างเพศอย่างยั่งยืน" 8 มี.ค. นี้
วันนี้ (3 มี.ค. 66) เวลา 08.00 น. นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า กระทรวง พม. กำหนดจัดงานวันสตรีสากล ประจำปี 2566 ภายใต้แนวคิด “พลังสตรีและเด็กหญิง ร่วมสร้างสรรค์นวัตกรรมและเทคโนโลยี สู่ความเสมอภาคระหว่างเพศอย่างยั่งยืน” ในวันพุธที่ 8 มีนาคม 2566 เวลา 08.00 – 12.00 น. โดยมี พลเอก ประยุทธ์ จันทร์โอชา นายกรัฐมนตรี เป็นประธานเปิดงาน ณ ห้องประชุมชั้น 2 และบริเวณโถงชั้น 1 อาคารกรมพัฒนาสังคมและสวัสดิการ กระทรวง พม. สะพ่นขาว ถนนกรุงเกษม กรุงเทพฯ เนื่องด้วยองค์การสหประชาชาติได้กำหนดให้วันที่ 8 มีนาคมของทุกปี เป็นวันสตรีสากล เพื่อให้ประเทศสมาชิกทั่วโลกได้ตระหนักถึงคุณค่า ความสำคัญ และการเคารพในศักดิ์ศรีของสตรี
สำหรับประเทศไทย กระทรวง พม. โดยกรมกิจการสตรีและสถาบันครอบครัว (สค.) ในฐานะหน่วยงานหลักของภาครัฐมีภารกิจสำคัญในการพัฒนาศักยภาพสตรีและส่งเสริมความเสมอภาคระหว่างเพศ ได้จัดงานวันสตรีสากลมาอย่างต่อเนื่อง เพื่อเป็นการให้เกียรติ ยกย่องบทบาทต่างๆ ของสตรี และสร้างความเสมอภาคในทุกมิติ อีกทั้งมุ่งมั่นผลักดันพลังสตรีให้เป็นส่วนสำคัญในการขับเคลื่อนเศรษฐกิจและสังคมของประเทศต่อไป
นายอนุกูล กล่าวเพิ่มเติมว่า งานวันสตรีสากล ประจำปี 2566 มีพิธีมอบรางวัลเกียรติยศแก่คุณหญิงณัฐิกา วัฒนเวคิน อังอุบลกุล และโล่ประกาศเกียรติคุณแก่สตรี บุคคล และหน่วยงานองค์กรดีเด่น จำนวน 15 สาขา 58 รางวัล เพื่อยกย่องเชิดชูเกียรติแบบอย่างที่ดีของสังคม อีกทั้งมีพิธีลงนามบันทึกความร่วมมือระหว่างกระทรวง พม. และ ศูนย์คุณธรรม นอกจากนี้ มีบูธนิทรรศการแสดงนวัตกรรมและเทคโนโลยีเพื่อประชาชนของหน่วยงานสังกัดกระทรวง พม. และภาคีเครือข่าย
#ช่วย24ชั่วโมง
#พม24ชม
#ข่าวพม
วันศุกร์ที่ 3 มีนาคม 2566
03/03/2566
​นายกฯ ตรวจเยี่ยมสภาพโบราณสถานวิหารพระมงคลบพิตร และวัดพระศรีสรรเพชญ์ เพื่อเตรียมการบูรณะ ชื่นชมทุกหน่วยงาน ช่วยกันดูแลรักษาโบราณสถานประวัติศาสตร์สำคัญของไทย
​นายกฯ ตรวจเยี่ยมสภาพโบราณสถานวิหารพระมงคลบพิตร และวัดพระศรีสรรเพชญ์ เพื่อเตรียมการบูรณะ ชื่นชมทุกหน่วยงาน ช่วยกันดูแลรักษาโบราณสถานประวัติศาสตร์สำคัญของไทย
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า วันนี้ (3 มีนาคม 2566) เวลา 14.00 น. ณ อุทยานประวัติศาสตร์พระนครศรีอยุธยา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และคณะ ตรวจเยี่ยมสภาพวิหารพระมงคลบพิตร และวัดพระศรีสรรเพชญ์ ตำบลประตูชัย อำเภอพระนครศรีอยุธยา จังหวัดพระนครศรีอยุธยา เพื่อเตรียมการบูรณะให้เป็นแหล่งการเรียนรู้และแหล่งท่องเที่ยวทางประวัติศาสตร์
โอกาสนี้ นายกรัฐมนตรีเข้ากราบสักการะพระมงคลบพิตร ถวายพวงมาลัย ผ้าห่มพระมงคลบพิตรและรับฟังประวัติและสถานที่สําคัญภายในวัดพระศรีสรรเพชญ์ โดยในอดีตวัดพระศรีสรรเพชญ์ เป็นวัดสำคัญในสมัยอยุธยา มีสถานะเป็นวัดประจำพระราชวังหลวง นอกจากนี้ยังเป็นสถานที่ใช้ประกอบพระราชพิธีสำคัญที่เกี่ยวกับสถาบันพระมหากษัตริย์ เช่น พระราชพิธีถือน้ำพระพิพัฒน์สัตยา ภายในวัดยังใช้เป็นสถานที่บรรจุพระบรมอัฐิของพระมหากษัตริย์และพระอัฐิของพระบรมวงศานุวงศ์ในสมัยอยุธยา จากนั้น นายกรัฐมนตรีเดินชมโดยรอบของวัดศรีสรรเพชญ์ พร้อมกับสอบถามประวัติการอนุรักษ์วัดพระศรีสรรเพชญ์ โดยในปี พ.ศ. 2560 สํานักศิลปากรที่ 3 พระนครศรีอยุธยา กรมศิลปากร ดําเนินการบูรณะวิหารป่าเลไลย์และป้อมมุมด้านทิศตะวันตก เฉียงใต้ของวัดพระศรีสรรเพชญ์ นอกจากนี้เมื่อ พ.ศ. 2562 กรมศิลปากรดําเนินการปรับปรุงภูมิทัศน์บริเวณโดยรอบวัดพระศรีสรรเพชญ์ เพื่อเป็นประโยชน์ในการดูแลรักษาโบราณสถานในฐานะสถานที่ท่องเที่ยวสําคัญของจังหวัดพระนครศรีอยุธยา และเพื่ออํานวยความสะดวกสบายแก่นักท่องเที่ยว เช่น ปรับปรุงทางเดินและประตูภายในวัด ติดตั้งทางลาด ปรับปรุงระบบไฟส่องสว่างโบราณสถาน ติดตั้งระบบน้ำเพื่อรดน้ำและปรับปรุงสนามหญ้าให้เกิดความสวยงามแก่โบราณสถานมากยิ่งขึ้น รวมทั้งเปิดเป็นแหล่งการเรียนรู้และแหล่งท่องเที่ยวทางประวัติศาสตร์
นายกรัฐมนตรีชื่นชมทุกหน่วยงานที่เกี่ยวข้องในจังหวัดพระนครศรีอยุธยา ที่ช่วยกันดูแลรักษาโบราณสถานประวัติศาสตร์สำคัญของประเทศไทย และยังสร้างเป็นแหล่งท่องเที่ยวที่สร้างรายได้ ชื่อเสียงให้กับจังหวัดและประเทศ ซึ่งในวันข้างหน้าจะต้องมีการคิดไอเดียใหม่ ๆ เริ่มจากสิ่งเล็ก ๆ ภายในพื้นที่นำมาเพิ่มมูลค่าจึงจะยั่งยืน ถ้าหากคิดโปรเจ็กต์ที่ใหญ่ ใช้งบประมาณมาก ทรัพยากรมาก โอกาสที่จะเกิดขึ้นก็จะไม่แน่นอน โดยวันนี้อาจเพิ่มกิจกรรมที่น่าสนใจ เสริมผลิตภัณฑ์ในชุมชนเข้าไปในสถานที่ท่องเที่ยว เพื่อดึงดูดนักท่องเที่ยวต่างชาติรวมถึงนักท่องเที่ยวชาวไทยให้มาเที่ยวในจังหวัด ทำให้การท่องเที่ยวคึกคักมากขึ้น ต้องไม่ลืมว่าแหล่งท่องเที่ยวของไทยก็ไม่แพ้ชาติใดในโลก
ทั้งนี้ นายกรัฐมนตรีได้ทักทายและร่วมถ่ายภาพกับประชาชนและนักท่องเที่ยวชาวต่างชาติ ตลอดบริเวณอุทยานประวัติศาสตร์พระนครศรีอยุธยา พร้อมกับรับมอบดอกไม้และพูดคุย สอบถามด้วยความเป็นกันเอง จากนั้น นายกรัฐมนตรีและคณะได้ออกเดินทางไปยังวัดใหม่หญ้าไทร ตำบลลาดบัวหลวง อำเภอลาดบัวหลวง จังหวัดพระนครศรีอยุธยา เพื่อตรวจติดตามการดำเนินโครงการปรับปรุงระบบชลประทานเจ้าพระยาฝั่งตะวันตก ต่อไป
วันศุกร์ที่ 3 มีนาคม 2566
03/03/2566
รองนายกฯ พลเอก ประวิตรฯ ดันงบประมาณและสร้างคนรุ่นใหม่ กลับบ้านเกิดร่วมสร้างและพัฒนาเมืองอัจฉริยะ มุ่งความยั่งยืน
รองนายกฯ พลเอก ประวิตรฯ ดันงบประมาณและสร้างคนรุ่นใหม่ กลับบ้านเกิดร่วมสร้างและพัฒนาเมืองอัจฉริยะ มุ่งความยั่งยืน
วันนี้ (วันที่ 3 มีนาคม 2566) เวลา 10.00 น. ณ มูลนิธิอนุรักษ์ป่ารอยต่อ 5 จังหวัด พลเอก ประวิตร วงษ์สุวรรณ รองนายกรัฐมนตรี เป็นประธานในประชุมคณะกรรมการขับเคลื่อนเมืองอัจฉริยะ ผ่านระบบ VTC เพื่อเร่งขับเคลื่อนกลไกส่งเสริมการพัฒนาเมืองด้วยเทคโนโลยี
โดยที่ประชุม เห็นชอบ กรอบคำของบประมาณปี 2567 ตามหมุดหมายที่ 8 เพื่อให้ประเทศไทย มีพื้นที่และเมืองอัจฉริยะ ( Smart City ) ที่น่าอยู่ปลอดภัย และเติบโตอย่างยั่งยืนจำนวน 53 โครงการจาก 30 จังหวัด และ 11 กลุ่ม จังหวัด โดยให้สำนักงานส่งเสริมเศรษฐกิจดิจิทัล สำนักงานสภาพัฒนาการเศรษฐกิจและสังคมแห่งชาติ และสำนักงบประมาณ ร่วมพิจารณากลั่นกรองโครงการโดยมุ่งเป้าหมาย พร้อมทั้งเห็นชอบ โครงการทูตเยาวชนพัฒนาเมือง เพื่อส่งเสริมสายอาชีพใหม่ในการพัฒนาเมืองอัจฉริยะในภูมิภาค โดยเป็นการสร้างโอกาสและความต่อเนื่องให้เกิดสายอาชีพ “นักดิจิทัลพัฒนาเมือง” ในหน่วยงานตัวแทนเมือง 200 คน และ นักศึกษาจบใหม่ 200 คน เพื่อกลับไปพัฒนาพื้นที่เป้าหมายที่เป็นบ้านเกิด
พลเอก ประวิตร ฯ กล่าวขอบคุณทุกหน่วยงาน ที่ร่วมผลักดันเมืองที่พัฒนาเมืองอัจฉริยะ แล้วกว่า 30 เมือง ตลอด 2 ปี ที่ผ่านมา โดยย้ำขอให้มองอนาคตของเมืองสมัยใหม่ที่เชื่อมโยงและสามารถตอบสนองความต้องการชุมชนมากขึ้น มุ่งการบริการและการสร้างความปลอดภัยที่ยั่งยืน ซึ่งการสร้างและเปิดโอกาสคนรุ่นใหม่ ร่วมพัฒนาเมืองอัจฉริยะเป็นเรื่องสำคัญยิ่ง พร้อมทั้งขอให้เร่งขยายและส่งเสริมให้เยาวชนคนรุ่นใหม่ มีส่วนร่วมพัฒนาและผลักดันเมืองอัจฉริยะบ้านเกิดที่เป็นเป้าหมายให้มากขึ้นอย่างมีพัฒนาการ ควบคู่ไปกับการพัฒนาโครงสร้างพื้นฐานและการสร้างความเข้าใจกับประชาชน เพื่อให้สามารถปรับตัวและใช้ประโยชน์กับพัฒนาการเมืองที่เปลี่ยนไปอย่างรวดเร็ว
วันศุกร์ที่ 3 มีนาคม 2566
ม.ราชภัฏนครฯ จัดงานราชภัฏวิชาการ มุ่งมั่นพัฒนาชุมชนท้องถิ่น-ปฏิรูปประเทศ
ม.ราชภัฏนครฯ จัดงานราชภัฏวิชาการ มุ่งมั่นพัฒนาชุมชนท้องถิ่น-ปฏิรูปประเทศ
มหาวิทยาลัยราชภัฏนครศรีธรรมราช จัดกิจกรรมราชภัฏวิชาการ ประจำปี 2566 “มหาวิทยาลัยราชภัฏกับการพัฒนาชุมชนท้องถิ่น ฐานการปฏิรูปประเทศ” ในระหว่างวันที่ 14-15 กุมภาพันธ์ 2566 ณ หอประชุมภักดีดำรงฤทธิ์ หอประชุมใหญ่ และศูนย์อัจฉริยะเพื่อการพัฒนาท้องถิ่นภาคใต้ อาคาร 39 (Student Union) มหาวิทยาลัยราชภัฏนครศรีธรรมราช
กิจกรรมประกอบด้วย พิธีราชสดุดี ครบรอบ 66 ปี มหาวิทยาลัยราชภัฏนครศรีธรรมราช การแสดงปาฐกถาพิเศษ "บทบาทมหาวิทยาลัยราชภัฏกับการพัฒนาชุมชนท้องถิ่น ฐานการปฏิรูปประเทศ" โดย ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัย และนวัตกรรม นำเสนอ พันธกิจของมหาวิทยาลัยราชภัฏเพื่อพัฒนาท้องถิ่น การแสดงชุด "นครศรี อัตวิถีชุมชน" แฟชั่นโชว์ผ้าพื้นถิ่นจากผลงานวิจัย พิธีเปิดศูนย์อัจฉริยะเพื่อการพัฒนาท้องถิ่นภาคใต้ พิธีลงนามความร่วมมือกับมหาวิทยาลัยราชภัฏในกลุ่มภาคใต้ MOU ด้านพัฒนาศูนย์อัจฉริยะเพื่อการพัฒนาท้องถิ่นภาคใต้ การแสดงนิทรรศการของสถาบันวิจัยและพัฒนา ซึ่งจัดแสดงสินค้าชุมชนนวัตกรรม ผลจากการพัฒนาชุมชนอย่างมีส่วนร่วมโดยกลไกการพัฒนาพื้นที่ระดับตำบล สร้างต้นแบบการเรียนรู้และนวัตกรรม
นอกจากนี้มีการแสดงนิทรรศการของศูนย์สืบสานงานพระราชดำริและการพัฒนาท้องถิ่น 10 โครงการยุทธศาสตร์เพื่อการพัฒนาท้องถิ่น 9 กระบวนการหลัก 42 กิจกรรมย่อย บูธสินค้าชุมชนโครงการ อพ.สธ. 10 ผลิตภัณฑ์ นำเสนอสินค้าชุมชนโครงการ U2T 93 ตำบล และการนําเสนอผลงานและนิทรรศการจัดการเรียนรู้บูรณาการกับการทำงานของนักศึกษาคณะครุศาสตร์